Dr. Virágh Pál munkájáról így ír:

„A jogsegély-szolgálat a szakszervezet aktív és nyugdíjas tagjának / a továbbiakban: szakszervezeti tag / azt a lehetőséget biztosítja, hogy a jogi vitás ügyeiben - ingyenesen - jogi tanácsot kérjen, vagy jogi képviseletet vegyen igénybe.

Ennek személyi feltételét a Kollektív Szerződés úgy biztosítja, hogy a jogsegély-szolgálatot ellátó személy megbízási díját 2000 évtől a Debreceni Egyetem magára vállalta, de így a nem szakszervezeti tagok jogi képviseletét is végeznie kell.

Ez a szakszervezeti tagnak olyan jogosítványa, amely lehetőséget ad arra, hogy a munkahelyén rendszeresen, meghatározott időben ezt a szolgálatot igénybe vegye.

A szakszervezetnek ezért különös gondot kell fordítania arra, hogy a jogsegélyszolgálat megbízható módon a tagjainak elérhető legyen, s ennek helye a szakszervezet irodájában legyen.

Igen fontos, hogy az e tevékenységet végző személy jártas legyen a közalkalmazotti, a munkajogi, a polgári és családjogi kérdésekben.

Arra is törekednie kell, hogy a jogsegély-szolgálat ellátásában legyen bizonyos állandóság, tehát a jogsegély-szolgálatot ellátó személy túl gyakran ne változzon.

A Debreceni Egyetem jogsegély-szolgálata a szervezettség szempontjából – figyelembe véve a taglétszámot is – úgy működik, hogy a Debreceni Egyetem Orvos-és Egészségtudományi Centrumában minden héten, a Tudomány Egyetemi Karokon és az Agrár Centrumban kéthetente van meghatározott napokon és időpontban jogsegély-szolgálat.

Úgy tűnhet, hogy az utóbbi két intézményben ritkán van lehetőség igénybe venni ezt a szolgálatot, hiszen a két hét hosszú időnek bizonyulhat annak, akinek viszonylag gyorsan lenne szüksége jogi tanácsra.

Ennek áthidalására azt a gyakorlatot vezettük be, hogy akinek sürgősen van szüksége a jogi segítségre, az telefonon felhívhatja a jogsegély-szolgálatot ellátó személyt, s ha lehet telefonon választ kap, vagy személyes találkozót beszélnek meg, ha iratok tanulmányozására is szükség van.

A szakszervezeti tagok az évek hosszú sorát figyelembe véve, elsősorban a közalkalmazotti jogviszonyukkal összefüggő kérdésekben vették igénybe a szolgálatot. Különösen a sok éve folyó létszámcsökkentések- átszervezések időszakában.

Ezekben az egzisztenciát súlyosan érintő esetekben, a jogsegély-szolgálat csak azt a kérdést tudta vizsgálni, hogy a munkáltató betartotta-e a jogszabályban foglaltakat, jogszabályszerűen járt-e el, megadott-e minden járandóságot a munkavállaló közalkalmazottnak.

Nem egy esetben azonban perbeli képviseletet is ellátott a szolgálatot végző személy, s bár I. és II. fokon is pervesztes lett a közalkalmazott, de a felülvizsgálati eljárásban a Legfelsőbb Bíróság a jogsegélyszolgálat jogi álláspontját fogadta el, s az Egyetem lett a pervesztes.

Sokan családjogi természetű kérdésekben kérnek tanácsot. Ezek a gyermektartás, a gyermek-elhelyezés, a volt utolsó közös lakás használatának kérdéskörét érintik, de olykor a házasság felbontásának és a vagyonközösség megszüntetésének jogi feltételei felől is érdeklődnek.

Néhány esetben fegyelmi eljárás alá vont közalkalmazott kért tanácsot, ill. képviseletet, ami a közalkalmazott szempontjából sikeresen fejeződött be, bíróság elé nem kellett az ügyet vinni.

Ritkán előfordult, hogy szabálysértési, adás-vételi, ill. örökösödési kérdésekben vették igénybe a jogsegély-szolgálatot.

Az e tevékenységet végző jogi képviselő 1995. III. 1. napja óta végzi munkáját és élvezi a Debreceni Egyetem Szakszervezeteinek bizalmát.”